**PRESSEMELDING**

**Nå kan du reise i Munchs fotspor**

**Edvard Munch hadde sterk tilknytning til mange, ulike steder i Norge. Nå lanserer Munchmuseet en egen reiseguide som gjør det enkelt for deg å reise i kunstnerens fotspor.**

Munch omtalte ofte sine ulike boliger som «slott» eller «châteaux» og med hans egne ord som bakteppe har Munchmuseet gleden av å presentere en samlet oversikt over hans mange «slott» og tilholdssteder i Norge. Boken «Mine slott – en reiseguide til Edvard Munchs steder», leder leseren gjennom de mange, spesielle stedene i Norge som har vært av stor betydning for Munchs liv og kunstnerskap.

**Tilknyttet mange steder**

I løpet av en lang karriere bodde han, og hentet inspirasjon fra, en rekke steder. Munchs morsslekt kom fra Fredrikstad, og farsslekten fra Vågå. Selv var han født på Løten og tilhørigheten til disse plassene hadde stor innvirkning på hans kunstnerskap. Munch bodde også ulike steder i Oslo, blant annet på Ekely, og senere oppholdt han seg i perioder på Jeløy, i Moss og ved Ramme gård i Hvitsten. Han hadde også sterk tilknytning til Åsgårdstrand og Kragerø hvor han har hentet inspirasjon til flere kjente verk, blant annet «Pikene på broen» og «Solen».

**Reis selv!**

Gjennom tekst og bilder forteller boken om tiden Munch tilbragte ved sine mange «slott», samtidig som den viser hvordan noen av hans mest kjente motiver er knyttet til de forskjellige områdene. Reiseguiden er rikt illustrert med Munchs egne kunstverk, skisser, fotografier og fotografiske selvportretter. I tillegg gir boken informasjon om utsiktspunkter og opplevelser knyttet til hvert av Munchs steder, slik at du selv kan reise i hans fotspor og oppleve de mange plassene som inspirerte han gjennom et langt kunstnerliv.

Boken er utarbeidet i samarbeid med Munch-stedene gjennom nettverksprosjektet «Edvard Munch – kunsten og livet».

**LANSERING**

**HVOR**: Edvard Munchs Ekely, Jarlsborgveien 14, Oslo.

**NÅR**: Søndag 17. juni kl. 15:30

Åpningstale ved Bente Holm, direktør for reiseliv i Innovasjon Norge.

**For mer informasjon og bilder:**

Liv-Randi R. Holann, kommunikasjonsrådgiver.

E: liv-randi.holann@munchmuseet.no T: +47 92 69 68 25